Source: https://www.podnikajte.sk/dan-z-prijmov/vydavky-majetok-sukromne-ucely-2019
Timestamp: 2019-12-07 21:18:49+00:00

Document:
Daňové výdavky pri používaní majetku na súkromné účely v roku 2019 | Podnikajte.sk
Čo sa považuje za daňový výdavok?
Podľa § 2 písm. i) zákona č. 595/2003 Z.z. o dani z príjmov v znení neskorších predpisov (ďalej len „zákon o dani z príjmov“) si môže fyzická alebo právnická osoba uplatniť do daňových výdavkov tie výdavky (náklady), ktoré preukázateľne vynaložila na dosiahnutie, zabezpečenie a udržanie zdaniteľných príjmov a ktoré sú zaúčtované v účtovníctve alebo zaevidované v daňovej evidencii osoby podľa § 6 ods. 11 zákona. Pri využívaní majetku, ktorý môže mať charakter osobnej potreby a s ním súvisiacich výdavkov (nákladov), je daňový výdavok uznaný len v pomernej časti podľa § 19 ods. 2 písm. t), v akej sa používa na dosiahnutie, zabezpečenie a udržanie zdaniteľných príjmov (ak zákon neustanovuje inak).
Je potrebné však upozorniť, že niektoré výdavky (náklady) aj keď boli vynaložené v súvislosti s podnikateľskou činnosťou a splnili hore uvedené podmienky, fyzická alebo právnická osoba si ich môže uplatniť do daňových výdavkov až po ich zaplatení (napr. prenájom hmotného alebo nehmotného majetku).
O daňových výdavkoch fyzickej alebo právnickej osoby v roku 2019 si môžete prečítať v článkoch Daňové výdavky živnostníka alebo inej SZČO v roku 2019 alebo Daňové výdavky s.r.o. v roku 2019.
Využívanie obchodného majetku na súkromné účely v roku 2019
V § 2 ods. i) zákona o dani z príjmov je uvedené, že fyzická alebo právnická osoba si môže uplatniť do daňových výdavkov tie výdavky (náklady), ktoré súvisia s používaním majetku na súkromné účely, avšak výdavky (náklady), ktoré súvisia s používaním majetku na súkromné účely je možné uplatniť do daňových výdavkov len v takom pomere, v akom ich osoba využíva na dosiahnutie, zabezpečenie a udržanie zdaniteľných príjmov.
Výdavky (náklady), ktoré súvisia s používaním majetku na súkromné účely v roku 2019
Medzi výdavky (náklady), ktoré súvisia s využívaním majetku na súkromné účely patria:
výdavky (náklady) na obstaranie majetku,
výdavky (náklady) technické zhodnotenie majetku,
výdavky (náklady) prevádzkovanie majetku,
výdavky (náklady) opravy a udržiavanie majetku.
Uvedené znamená, že fyzická alebo právnická osoba si môže uplatniť do daňových výdavkov nielen odpisy tohto majetku využívaného aj na súkromné účely, ale aj výdavky súvisiace s jeho používaním, a to v takom pomere, v akom ich využíva daná osoba na podnikateľskú činnosť (ide napr. o odpisy automobilu, ale aj náklady na jeho opravu, výdavky na nákup mobil, ale aj na jeho paušál a pod.)
Spôsoby uplatnenia výdavkov (nákladov), ktoré súvisia s používaním majetku na súkromné účely do daňových výdavkov v roku 2019
Podľa § 19 ods. 2 písm. t) si môže fyzická alebo právnická osoba uplatniť výdavky (náklady) na obstaranie, technické zhodnotenie, prevádzkovanie, opravy a udržiavanie majetku do daňových výdavkov nasledovnými dvoma možnými spôsobmi:
v preukázateľnej výške, a to v závislosti od pomeru používania tohto majetku na zabezpečenie zdaniteľného príjmu,
formou paušálnych výdavkov, a to vo výške 80 %, ak je tento majetok využívaný aj na súkromné účely.
Tieto spôsoby uplatnenia výdavkov (nákladov), ktoré súvisia s používaním majetku na súkromné účely do daňových výdavkov však neplatí pre:
výdavky na osobnú potrebu fyzickej alebo právnickej osoby, ktoré podľa § 21 ods. 1 písm. i) zákona o dani z príjmov nie sú daňovými výdavkami (napr. výdavky na nákup spoločenských odevov, na nákup dioptrických okuliarov a pod.),
výdavky, ktoré súvisia s nehnuteľnosťami fyzickej alebo právnickej osoby,
výdavky zamestnávateľa v súvislosti s motorovým vozidlom, ktoré poskytol zamestnancovi na používanie na služobné aj súkromné účely (kedy je zamestnancovi zdaňovaný nepeňažný príjem vo výške 1 % zo vstupnej ceny vozidla),
Vyššie uvedené výdavky (náklady) sa teda podľa zákona o dani z príjmov neuplatňujú do daňových výdavkov buď vo forme paušálnych výdavkov (80 %) alebo v preukázateľnej výške, aj napriek tomu, že môžu súvisieť s majetkom, ktorý je využívaný na súkromné účely. Uvedené znamená, že napr. daň z motorových vozidiel bude daňovým výdavkom stále v plnej výške, a to bez ohľadu na rozsah použitia motorového vozidla na podnikateľské a súkromné účely, či výdavky na spotrebované pohonné látky sa uplatnia do daňových výdavkov takým spôsobom, ako keby boli využívané len na podnikateľské účely a pod.
Uplatnenie paušálnych výdavkov (nákladov), ktoré súvisia s používaním majetku na súkromné účely do daňových výdavkov v roku 2019
V prípade, ak fyzická alebo právnická osoba využíva majetok aj na súkromné účely a vyberie si možnosť uplatňovania výdavkov (nákladov) do daňových výdavkov paušálne, t.j. vo výške 80 %, môže využívať majetok aj v inom pomere (napr. na 50 %), avšak stále a to bez ohľadu na pomer využívania majetku na súkromné účely si môže uplatniť výdavky vo výške 80 % do daňových výdavkov.
Pomer využívania obchodného majetku na súkromné účely fyzickej alebo právnickej osoby by teda nemal byť predmetom kontroly a ani predmetom dokazovania (pomeru využívania na súkromné účely) správcovi dane. Dôležité je to, že tento majetok bude využívaný na dosiahnutie, zabezpečenie a udržanie zdaniteľných príjmov.
V prípade, ak zamestnávateľ poskytne zamestnancovi majetok, pri obstarávaní ktorého si uvedeným spôsobom kráti daňové výdavky o 20 %, a to z dôvodu používania aj na osobnú potrebu zamestnanca, nejde o zdaniteľný príjem na strane zamestnanca. Avšak, ak by tento benefit (používanie majetku na osobnú potrebu zamestnanca) bol dohodnutý aj v pracovnej zmluve a zamestnávateľ by mu tento príjem zdaňoval ako nepeňažné plnenie, potom podľa informácie FRSR je možné uplatniť výdavky (náklady) spojené s týmto majetkom bez akéhokoľvek obmedzenia (t. j. vo výške 100 %).
Ak fyzická alebo právnická osoba využíva osobný automobil zatriedený do kódu Klasifikácie produktov 29.10.2 tzv. „luxusný automobil“ so vstupnou cenou vyššou ako je 48 000 eur a viac aj na súkromné účely, táto osoba je povinná krátiť všetky výdavky súvisiace s obstaraním a prevádzkovaním tohto automobilu. Fyzická alebo právnická osoba je v tomto prípade povinná aj upraviť základ dane v závislosti od vykázaného základu dane. Viac informácií o odpisovaní tzv. „luxusných automobilov“ si môžete prečítať v článku Obmedzenie odpisovania luxusných automobilov od roku 2015.
Príklady na uplatňovanie paušálnych výdavkov, ktoré súvisia s používaním majetku na súkromné účely
Príklad č. 1: Živnostník Peter zaradil do obchodného majetku v januári 2018 osobný automobil so vstupnou cenou 5 000 eur. Tento osobný automobil však v roku 2019 bude využívať aj na súkromné účely v pomere 70:30 (pomer zistený z evidencie jázd). V priebehu roka 2019 vykonal na osobnom automobile opravu vo výške 500 eur a na začiatku roka 2019 zaplatil daň z motorových vozidiel vo výške 55 eur. Výdavky na spotrebované pohonné látky uplatňuje vo forme paušálnych výdavkov. V akej výške si môže uplatniť odpisy, výdavky na spotrebované pohonné látky a ostatné výdavky spojené s týmto automobilom v roku 2019?
Napriek tomu, že Peter využíva osobný automobil na podnikanie len v pomere 70 : 30, môže si uplatniť výdavky do daňových výdavkov až vo výške 80 %, neplatí to však pre výdavky na spotrebované pohonné látky, nakoľko v tomto prípade si môže uplatniť výdavky len vo výške v takej ako ich používa na podnikanie, t.j. vo výške 70 %. Výdavky si môže teda Peter uplatniť nasledovne:
výdavky na opravu na automobile: 500 eur, daňový výdavok: 400 eur (80 % z 500 eur),
výdavok na daň z motorových vozidiel: 55 eur, daňový výdavok: 55 eur,
výdavky na spotrebované pohonné látky: vo výške 70 % z celkového preukázateľného nákupu pohonných látok za rok 2019 primeraného počtu najazdených kilometrov (stav tachometra na začiatku roka 2019 – stav tachometra na konci roka 2019),
odpisy v roku 2019: 1 250 eur (ročná výška odpisu: 5000/4 roky), daňový výdavok: 1 000 eur (80 % z 1250).
Príklad č. 2: Živnostník Ján si v roku 2019 kúpil mobilný telefón v hodnote 800 eur. Mesačný paušál k telefónu je v hodnote 50 eur. V priebehu roka si kúpil aj nový notebook v hodnote 1 200 eur. V akej výške si môže v roku 2019 uplatniť výdavky na tento majetok, ktorý využíva okrem podnikateľského účely aj na súkromný účel?
Ján si môže uplatniť výdavky (náklady) v roku 2019 do daňových výdavkov nasledovne:
výdavok na nákup telefónu: 800 eur, daňový výdavok: 640 eur (80 % z 800 eur),
mesačný paušál k telefónu: 50 eur, daňový výdavok: 40 eur (80 % z 50 eur),
výdavok na nákup notebooku: 1 200 eur, daňový výdavok: 960 eur (80 % z 1200 eur).
Príklad č. 3: Spoločnosť ABCX, s.r.o. poskytla v roku 2019 svojmu zamestnancovi automobil, ktorý môže používať na služobné aj súkromné účely. Spoločnosť svojmu zamestnancovi zdaňuje tento nepeňažný príjem vo výške 1 % zo vstupnej ceny automobilu podľa zákona o dani z príjmov. Môže si spoločnosť ako zamestnávateľ uplatniť do daňových výdavkov len 80 % z celkových výdavkov na tento automobil?
Spoločnosť ako zamestnávateľ nemusí uplatňovať v tomto prípade paušálne výdavky na tie výdavky, ktoré súvisia s daným automobilom, nakoľko sa na takýto prípad paušálne výdavky vo výške 80 % nevzťahujú. Výdavky spojené s automobilom tak spoločnosť uplatní do daňových výdavkov v plnej výške.
Príklad. č. 4: Živnostník Peter má jedného zamestnanca, s ktorým má uzatvorenú pracovnú zmluvu. Pri uzatváraní pracovného pomeru, bol zamestnancovi odovzdaný mobilný telefón, ktorý môže využívať aj na súkromné účely. Mesačný paušál je v hodnote 50 eur. Môže si Peter uplatniť do daňových výdavkov celú sumu mesačného paušálu?
V prípade, ak by Peter mal v pracovnej zmluve uvedené, že používanie mobilu na súkromné účely sa považuje za nepeňažné plnenie a bude ho zamestnancovi zdaňovať ako príjem zo závislej činnosti, mohol by si uplatniť výdavky vo výške 50 eur do daňových výdavkov. Nakoľko v pracovnej zmluve zdaňovanie nepeňažného príjmu nebolo, Peter si môže uplatniť maximálne 80 % zo sumy paušálu.

References: § 2
 § 6
 § 19
 § 2
 § 19
 § 21